МЕДИЦИНСКИ ФАКУЛТЕТ ФОЧA

С Т А Т У Т

МЕДИЦИНСКОГ ФАКУЛТЕТА ФОЧA

Фоча, септембар 2023. године

*На основу члана 61. став 1 тачка 1 Закона о високом образовању (Сл.гласник Републике Српске број 67/20), Научно-наставно вијеће Медицинског факултета у Фочи, на сједници одржаној 06.09.2023.године, усвојило је*

С Т А Т У Т

МЕДИЦИНСКОГ ФАКУЛТЕТА ФОЧA

Предмет уређивања

Члан 1.

Овим Статутом ближе се уређују: права и обавезе Медицинског факултета Фочa (у даљем тексту ’’Факултет’’) према оснивачу и Универзитету у Источном Сарајеву (у даљем тексту Универзитет), овлаштења у правном промету; назив, сједиште и дјелатност, основи организације, дјелатност и пословање, органи и начин рада, управљање и руковођење; права и обавезе факултета у правном промету; обављање наставно-научног, научно-истраживачког, стручног рада; поступак избора у академска звања, начин остваривања права и обавеза запослених и студената; правила студирања и права и обавезе студената, организовање студената, облик и ниво учешћа студената у раду органа Факултета, осигурање система квалитета, јавност рада, вредновање страних студијских програма; као и друга питања од значаја за рад Факултета.

Забрана дискриминације

Члан 2.

Факултет је обавезан да пружа једнаке услова свима, без директне или индиректне дискриминације на основу пола, расе, полног одређења, брачног статуса, боје коже, језика, вјере, политичких или других убјеђења, националног, етничког или социјалног поријекла, припадности националној заједници, имовинског статуса, рођења, инвалидности или према неком другом сличном основу, положају или околности.

Правни статус

Члан 3.

(1) Медицински факултет је члан Универзитета и његова организациона јединица.

(2) Факултет нема статус правног лица, те у правном промету иступа под називом Универзитета у Источном Сарајеву и својим називом.

Назив, сједиште о правно сљедбеништво

Члан 4.

(1)Назив Факултета је Медицински факултет Фоча.

(2) Оснивач Факултета је Република Српска.

(3) Одговорност, права и обавезе оснивача према Факултету утврђени су законом и другим подзаконским актима у складу са законом.

(4) Датум оснивања Факултета је 14.09.1992. године (Одлука Народне скупштине Републике Српске, број 02-1188/92 од 14.09.1992. године).

(5) Медицински факултет у Фочи је сукцесор Медицинског факултета у Сарајеву, основаног 1946. године (Одлука Министарства образовања, науке и културе Републике Српске број UP-I-02-1332/93 од 15.10.1993).

(6) Сједиште Медицинског факултета је у Фочи, улица Студентска број 5.

Неповредивост простора

Члан 5.

(1) Објекти Факултета су неповредиви.

(2) Без одобрења ректора Универзитета или лица које он овласти, војни органи, полиција и други органи за гоњење и спречавање кривичних дјела немају приступ објектима Факултета.

(3) Изузетно, у циљу спречавања извршења кривичног дјела или заустављања извршења кривичног дјела, могу се од стране надлежних предузети неопходне мјере, с тим да се о предузетим радњама одмах обавијести управа Факултета и Универзитета.

Амблем, застава и печат факултета

Члан 6.

(1) Медицински факултет користи печате димензија 35 mm и 25 mm и садржи текст

„Универзитет у Источном Сарајеву“, свој назив, Медицински факултет, амблем и сједиште.

(2) Амблем Медицинског факултета је отворена књига и Ескулапов штап.

(3) У правном промету Медицински факултет Фоча користи меморандум сљедећег изгледа:

„У лијевом горњем углу налази се амблем Медицинског факултета Фоча, а у десном горњем углу је грб Универзитета у Источном Сарајеву. Између амблема и грба стоји текст на српском језику, исписан ћириличним писмом, и на енглеском језику: назив Универзитета и Медицинског факултета, контакт број и адреса Медицинског факултета Фоча.“

(4) Медицински факултет има заставу која је плаве боје, садржи амблем Факултета, назив Универзитета и назив Факултета.

(5) Факултет има штамбиљ за пријем и отпрему поште, правоугаоног облика, са текстом печата и простором за број дјеловодног протокола и датум.

(6) Ректор Универзитета у Источном Сарајеву ће посебним актом прописати број печата, као и начин употребе и коришћења печата Универзитета.

(7) У својим основним дјелатностима, Факултет има право и обавезу да се служи називом, грбом/знаком и заставом Универзитета у Источном Сарајеву, те да их у цјелости или дјелимично унесе у своја обиљежја.

Признања факултета

Члан 7.

(1) Плакета Факултета додјељује се домаћим и страним физичким и правним лицима за достигнућа у наставној и научној дјелатности Факултета, допринос афирмацији Факултета, за изузетно успјешну сарадњу са Факултетом, као и дугогодишњи успјешан рад на Факултету.

(2) Плакета Факултета садржи: назив Универзитета, назив и знак Факултета, назив признања, име и презиме физичког лица, односно назив правног лица, број и датум издавања, печат Факултета и потпис декана Факултета.

(3) Захвалница Факултета додјељује се за дугогодишњи успјешан рад на Факултету или сарадњу са Факултетом.

(4) Захвалница Факултета садржи: назив Универзитета, назив и знак Факултета, назив признања, име и презиме физичког лица, број и датум издавања, печат и потпис декана Факултета.

(5) За постигнуте резултате у научноистраживачком раду Факултет додјељује награду (у виду плакете или захвалнице) за најбољег наставника/сарадника истраживача и најбољег студента истраживача. Награда се додјељује наставнику или сараднику и студенту по основу критеријума и у поступку који се утврђује општим актом Наставно– научног вијећа Медицинског факултета у Фочи.

(6) О додјели Плакете, Захвалнице и студентске награде или признања Факултета одлучује Вијеће Факултета на приједлог деканског колегијума.

(7) Деканова повеља се додјељује физичким и правним лицима за изузетна достигнућа у наставној и научној дјелатности Факултета, допринос афирмацији Факултета, за изузетно успјешну сарадњу са Факултетом, као и дугогодишњи успјешан рад на Факултету.

(8) Одлуку о додјели Деканове повеље доноси самостално декан Факултета.

(9) Деканова повеља садржи: назив Универзитета, назив и знак Факултета, назив признања, име и презиме физичког лица, односно назив правног лица, број и датум издавања, печат Факултета и потпис декана Факултета.

(10) Плакете, захвалнице, студентске награде или признања и деканову повељу уручује декан на свечаности поводом Дана Факултета, 15. октобра.

Језик и писмо

Члан 8.

(1) На Факултету је у службеној употреби српски језик и ћирилично писмо, односно за припаднике осталих конститутивних народа босански и хрватски језик, и латинично писмо.

(2) Наставници и сарадници запослени на Факултету могу одржавати предавања и друге облике наставе на једном од језика конститутивних народа у БиХ, по властитом избору.

(3) Студенти на Факултету могу полагати испите на једном од језика конститутивних народа у БиХ, по властитом избору.

(4) На Факултету се настава, или њен дио, може организовати и на енглеском и другим страним језицима.

Аутономија

Члан 9.

Факултет је као организациона јединица Универзитета у Источном Сарајеву аутономан и исту остварује кроз аутономију Универзитета.

Аутономија Факултета је заснована на:

* академским слободама и академској аутономији;
* отворености према јавности;
* давању приједлога о избору органа управљања и других руководних тијела Факултета;
* давању приједлога о избору наставника и њиховом промовисању у научна и академска звања;
* давању приједлога за развој и примјену наставних планова и програма и истраживачких пројеката;
* слободи научног истраживања и стваралаштва;
* давању приједлога за утврђивање критеријума за упис студената и правила студирања;
* организацији и извођењу студија, креирању студијских програма, провјери знања и издавању диплома, и других јавних исправа;
* сарадњи и удруживању са другим високообразовним институцијама у БиХ и иностранству у складу са законом и Статутом Универзитета у Источном Сарајеву;
* располагању и управљању имовином у власништву и финансијским средствима из својих прихода у складу са законом и Статутом Универзитета у Источном Сарајеву;
* закључивању уговора за робе и услуге у границама одређеним законом и Статутом

Универзитета у Источном Сарајеву.

Дјелатност факултета

Члан 11.

(1) Основна дјелатност Факултета је дјелатност високог образовања.

(2) Факултет је наставно-научна и научно-истраживачка јединица Универзитета у Источном Сарајеву, која развија наставни и научно-истраживачки рад као основ дјелатности.

(3) У оквиру дјелатности високог образовања, Факултет обавља образовну, наставну научно- истраживачку, експертско-консултантску и издавачку дјелатност, а може обављати и друге послове којима се комерцијализују резултати научно-истраживачког рада, под условом да се тим пословима не угрожава квалитет наставе.

(4) Дјелатност Факултета је јавна.

(5) Факултет периодично и на погодан начин обавјештава јавност о својој дјелатности.

(6) Остваривање начела јавности не може бити у супротности са интересима Универзитета.

(7) Дјелатности Факултета су:

|  |
| --- |
| 85.42 - Високо образовање  85.60 – Помоћне услужне дјелатности у образовању |
| 18.12 – Остало штампање  18.13 - Услуге припреме за штампу и објављивање  18.14 – Књиговезачке и припадајуће услужне дјелатности  18.20 – Умножавање ( репродукција ) снимљених записа |
| 32.50 - Производња вјештачких зуба, мостова и итд; |
| 47.61 - Трговина на мало књигама у специјализованим продавницама |
| 55.90 - Остали смјештај |
| 58.11 - Издавање књига  58.14 - Издавање часописа и периодичних публикација  58.19 – Остале издавачке дјелатности |
| 63.11 - Обрада података, хостинг и припадајуће дјелатности  63.12 - Интернетски портали |
| 69.10 – Правнe дјелатности |
| 72.11 - Истраживање и експериментални развој у биотехнологији  72.19 - Остало истраживање и експериментални развој у природним, техничким и  технолошким наукама |
| 73.20 - Истраживања тржишта и испитивање јавнога мњења |
| 74.90 - Остале стручне, научне и техничке дјелатности, д.н. |
| 82.19 - Фотокопирање, припрема докумената и остале специјализоване  канцеларијске помоћне дјелатности |
| 86.21 - Дјелатности опште медицинске праксе  86.22 - Дјелатности специјалистичке медицинске праксе  86.23 - Дјелатности стоматолошке праксе  86.90 - Остале дјелатности здравствене заштите |
| 91.01 - Дјелатности библиотека и архива |

Права и обавезе Факултета у правном промету

Члан 12.

(1) Факултет у правном промету са трећим лицима има ограничена овлашћења, у оквиру уписане дјелатности.

(2) Факултет има право располагања новчаним средствима која се воде на његовом рачуну - који отвара Универзитет у складу са прописима за обављање платних трансакција, у складу са финансијским планом Универзитета у Источном Сарајеву и финансијским планом Факултета.

(3) Факултет доноси статут који мора бити усклађен са Статутом Универзитета у Источном Сарајеву.

Статут Факултета усваја Наставно-научно вијеће Медицинског факултета (у даљем тексту ''Вијеће Факултета'') уз прибављену сагласност Сената и Управног одбора Универзитета у Источном Сарајеву, у складу са њиховим надлежностима.

(4) Факултет располаже властитим средствима (од школарина, уписнина, пројеката, научно- истраживачког рада, организовања научно-стручних скупова и консултантских услуга, услуга лабораторијских испитивања и атестирања, семинара и других видова обуке у складу са законом, издвачке дјелатности, израде елабората, експертиза, изнајмљивања пословног простора у складу са законом, те осталих прихода од регистроване дјелатности), оствареним у складу са законом и општим актом Универзитета и Факултета те одобреним финасијским планом.

Наставна база

Члан 13.

(1) Здравственој установи којој је на основу посебног закона додијељен назив болница може се одлуком Сената Универзитета у Источном Сарајеву, на приједлог Вијећа, додијелити назив ''Универзитетска болница'' под условом да испуњава све прописане педагошке, научне и стручне критеријуме за извођење наставе и начно-истраживачког рада на универзитетским студијама, чиме иста стиче статус наставне базе Факултета.

(2) На предлог Вијећа Факултета, Сенат Универзитета у Источном Сарајеву додјељује статус наставне базе и другој здравственој установи која испуњава све прописане педагошке, научне и стручне критеријуме за извођење наставно-научног и научно-истраживачког рада на универзитетским студијама (Партнерска установа).

(3) Однос наставне базе и Факултета, односно Универзитета у Источном Сарајеву, ближе се уређује уговором о научно-наставној и пословној сарадњи, а посебно облик радног ангажовања и расподјела радног времена наставника.

Орагнизација факултета

Члан 14.

(1) Подорганизационе јединице ОЈ Медицински факултет у Фочи су:

1. Деканат (декан, продекани, технички секретар, секретар);

2. Секретаријат у оквиру кога су:

2.1 Одсјек за опште и правне послове;

2.2 Одсјек за студентска питања;

2.3 Одсјек за трећи циклус стдудија, специјализације, цјеложивотно учење и кратке програме студија,

2.3 Одсјек за организацију наставе;

2.4 Одсјек за обрачун, плаћање и набавке;

2.5 Библиотека, скриптарница и информатичка подршка;

2.6 Техничка служба.

3. Центар за биомедицинске науке у оквиру кога дјелују лабораторије:

3.1 Лабораторија за клиничку фармакологију,

3.2 Лабораторија за молекуларну генетику,

3.3 Лабораторија за имунологију и биологију ћелије.

4. Специјалистички центар за стоматологију у оквиру кога су:

4.1 Одсјек за дјечију и превентивну стоматологију;

4.2 Одсјек за рестауративну стоматологију и ендодонцију са РТГ кабинетом;

4.3 Одсјек за стоматолошку протетику са зуботехничком лабораторијом;

4.4 Одсјек за пародонтологију и оралну медицину;

4.5 Одсјек за оралну хирургију и имплантологију;

4.6 Одсјек за ортопедију вилица.

4. Центар за рехабилитацију и специјалну едукацију

(2) Рад Центра за биомедицинске науке науке се уређује општим актима Универзитета и Факултета који усваја Вијеће факултета.

(3) Рад Специјалистичког центра за стоматологију и Центра за рехабилитацију и специјалну едукацију се уређује општим актима које усваја Вијеће факултета.

Органи факултета

Члан 15.

Органи Медицинског факултета су

# Научно - наставно вијеће

1. Декан.

# Научно - наставно вијеће

Члан 16.

Научно - наставно вијеће:

1) доноси статут факултета, односно умјетничке академије, уз претходно

прибављено мишљење Управног одбора,

2) доноси правилнике којима се регулише рад факултета, односно умјетничке

академије, на приједлог декана,

3) даје мишљење и приједлоге Сенату о академским, научним, умјетничким и

стручним питањима, у складу са овим статутом,

4) доставља Сенату приједлог листе и приједлог коначне листе одговорних

наставника и сарадника на тој чланици универзитета,

5) предлаже Сенату студијске програме првог, другог и трећег циклуса, односно

промјене у структури и садржају студијских програма и наставних метода,

6) даје приједлог Сенату за избор професора емеритуса,

7) предлаже ректору именовање и разрјешење декана,

8) даје приједлог ректору у вези са радним статусом академског особља,

9) даје ректору мишљење на приједлог правилника о унутрашњој организацији и

систематизацији радних мјеста, у дијелу који се тиче те организационе јединице,

10) бира продекане на приједлог декана,

11) предлаже програм развоја чланице универзитета,

12) предлаже Сенату расписивање конкурса за изборе у звања наставника и

сарадника,

13) формира комисију за подношење извјештаја за избор у научно-наставно,

односно умјетничко-наставно звање и утврђује приједлог одлуке о избору кандидата,

14) предлаже Сенату чланове вијећа научних области,

15) разматра и усваја извјештаје о самовредновању студијских програма,

16) именује комисије за израду завршног рада на првом и другом циклусу студија и

докторске дисертације на трећем циклусу студија,

17) доноси Правилник о коришћењу властитих прихода чланице универзитета,

18) обавља и друге послове прописане овим статутом, статутом чланице

универзитета или другим општим актима универзитета и факултета, односно умјетничке академије.

Чланови вијећа који су представници студената могу одлучивати у стварима из

става 1. т. 1), 5), 7), 11), 15) и 17) овог члана.

Вијеће факултета у ширем саставу и Вијеће факултета

Члан 17.

(1) Научно-наставно вијеће је стручни орган који дјелује у ширем саставу (у даљем тексту: Вијеће у ширем саставу) и у ужем саставу (у даљем тексту: Вијеће факултета ), које ради на делегатском принципу

(2) Вијеће у ширем саставу чине наставници и сарадници, изабрани у звања на Факултету, који су у радном односу са пуним радним временом на Универзитету у Источном Сарајеву, као и наставници и сарадници из научних области медицине и здравства у допунском раду, а који су у радном односу са пуним радним временом запослени у здравственој установи која је наставна база Универзитета/Факултета и којој је додјељен назив ''универзитетска'' (Универзитетској болници у Фочи), те представници студената (редовни студенти), с тим да заступљеност студената не може бити мања од 15% нити већа од 22% од укупног броја чланова Вијећа у ширем саставу.

(3) Вијеће у ширем саставу доноси приједлог одлуке о избору или разрјешењу декана Факултета и разматра статусна питања Факултета, а сва остала питања из надлежности Наставно – научног вијећа разматра Вијеће Факултета

(4) Вијеће Факултета чине представници катедри, односно по два представника сваке катедре који су чланови Вијећа у ширем саставу, по правилу у највишим звањима, које делегира/именује катедра, декан и продекани као и представници студената, с тим што заступљеност студената у Вијећу не може бити мања од 15% од нити већа од 22% од укупног броја чланова делегатског Вијећа.

Одлука о именовању чланова Вијећа, са сједнице Катедре, доставља се декану Факултета.

Мандат чланова Вијећа у ужем саставу траје 4 године, односно до истека мандата декану Факултета, осим представника студената чији мандат траје једну академску годину.

(5) Вијеће у ширем саставу и Вијеће Факултета доносе одлуке из своје надлежности већином гласова укупног броја чланова вијећа који по закону могу гласати.

(6) Чланови вијећа могу приликом одлучивања гласати ''ЗА'' или ''ПРОТИВ'' одређеног приједлога.

(7) Члан Вијећа може бити ''УЗДРЖАН'' од гласања уколико Вијеће одлучује о праву,обавези или одговорности њега самог, његовог брачног/ванбрачног друга или лица са којим је у крвном сродству у правој или побочној линији, закључно са првим степеном.

Избори студента чланова Научно-наставног вијећа

Члан 18.

(1) Избори студената у Вијеће у ширем саставу се врше у складу са општим актом Универзитета и Студентског парламента Универзитета.

(2) Студенте чланове Вијећа факултета, између себе делегирају/бирају студенти који су изабрани за чланове Вијећа у ширем саставу.

(3) Мандат изабраним члановима траје једну академску годину.

(4) Сву техничку помоћ око организације и одржавања избора обезбјеђују одговарајуће службе Факултета.

Рад Научно-наставног вијећа

Члан 19.

(1) Сједнице Вијећа факултета се одржавају по правилу једном мјесечно, прије сједница Сената Универзитета.

(2) Декан сазива и руководи сједницама Вијећа Факултета и Вијећа у ширем саставу.

(3) Поступак сазивања, вођења, одлучивања и рад Вијећа Факултета и Вијећа у ширем саставу уређују се Пословником о раду, који доноси Вијеће Факултета.

# Заступање и представљање

Члан 20.

(1) Факултет заступа и представља декан у границама овлашћења утврђених законом, Статутом Универзитета у Источном Сарајеву и Статуом Факултета.

(2) Декан је орган који руководи Факултетом и одговоран је за законит рад Факултета.

Именовање декана

Члан 21.

(1) Декана именује и разрјешава ректор на приједлог Вијећа у ширем саставу.

(2) Декан је одговоран ректору и Управном одбору Универзитета у Источном Сарајеву у домену пословања, а Вијећу Факултета у домену академских питања.

(3) Услови за избор и поступак избора декана се уређују Статутом Универзитета у Источном Сарајеву.

Надлежности декана

Члан 22.

(1) Декан у оквиру своје надлежности:

1) представља Факултет, одговаран је за законитост рада и има права и обавезе у складу са законом и Статутом Универзитета.

2) одлучује о располагању средствима до износа од 20.000,00 КМ, а у складу са финансијским планом факултета,

3) подноси Управном одбору финансијски план и извјештај о финансијском пословању, најмање једном годишње.

4) организује и руководи радом факултета, односно умјетничке академије;

5) извршава одлуке вијећа факултета, односно умјетничке академије, и органа Универзитета;

6) доноси појединачне акте у складу са овим статутом, и другим општим актима Универзитета;

7) предсједава сједницама Вијећа Факултета и Вијећа у ширем саставу;

8) предлаже организациону, академску и неакадемску структуру на факултету, односно умјетничкој академији;

9) одговоран је за организацију и извршавање научно-наставног процеса на факултету/академији,

10) развија и остварује сарадњу са установама и институцијама из дјелокруга рада утврђеног Статутом Универзитета и статутом факултета,

11) потписује уговоре са одговарајућим организационим јединицама других Универзитета у земљи и иностранству, уз претходну сагласност Сената,

12) самостално потписује уговоре о стицању средстава за другим правним лицима у износу до 20.000,00 КМ, а преко овога лимита уз сагласност Управног одбора,

13) предлаже Вијећу факултета кандидате за продекана,

14) обавља и друге послове прописане овим статутом или другим општим актима.

(2) Декан за свој рад одговара ректору, вијећу факултета и другим органима Универзитета, у складу са законом, овим статутом и општим актима Универзитета.

Престанак функције

Члан 23.

Декану престаје функција у случајевима и по поступку који је предвиђен Статутом Универзитета у Источном Сарајеву.

Продекани

Члан 24.

(1) Медицински факултет има продекане.

(2) За продекана може бити изабран наставник у научно-наставном звању који је члан је Вијећа у ширем саставу, под условом да по избору за продекана заснује радни однос са пуним радним временом на Универзитету у Источном Сарајеву уколико је ангажован по основу уговора о допунском раду.

(3) Број и дужности продекана утврђују се Правилником о унутрашњој организацији и систематизацији радних мјеста на Универзитету.

(4) Продекане, на приједлог декана, именује и разрјешава Вијеће Факултета.

( 5 ) Мандат продекана траје до истека мандата декана.

Недостојност за руковођење

Члан 25.

За декана или продекана не може бити изабрано лице које је правноснажном пресудом осуђено на казну затвора, за кривична дјела учињена против службене дужности, против полног интегритета, сексуалног злостављања и искоришћавања дјетета, нити лице које је прекршило кодекс професионалне честитости у складу са законом.

Комисије, радна тијела

Члан 26.

Декан може да образује комисије или друга радна, повремена или стална тијела, ради давања мишљења и приједлога по одређеним питањима из дјелокруга свог рада.

Колегијум декана

Члан 27.

(1)Декан образује Колегијум декана, а ради давања мишљења и приједлога по одређеним питањима из дјелокруга свог рада.

(2) Колегијум декана чине декан, продекани, помоћници декана, секретар факултета, представник студената (именује га студентска организација Медицинског факултета у Фочи).

(3) Сједнице Колегијума се одржавају по указаној потреби/најмање једном мјесечно, у правилу прије заказивања сједница Вијећа Факултета.

(4) Сједнице Колегијума сазива декан.

Декан предсједава сједницама и утврђује приједлог дневног реда сједнице.

Помоћници

Члан 28.

(1) Декан може именовати помоћнике декана, за сваки студијски програм по једног и/или за друге области рада и дјелатности у складу са указаном потребом.

(2) Именовање, утврђивање права, обавезе и дужности помоћника декана се врше појединачним актом који доноси декан Факултета.

# Организација и надлежност катедри

Члан 29.

(1) Kатедрa je основнo научно-наставнo и стручно – савјетодавно тијело декана и научно-наставног вијећа.

(2) Питања матичности, организације катедри, броја катедри, начин оснивања катедри, надлежности катедри, компетенција и начина рада катедри, начин и поступак именовања руководилаца и њихових права, обавеза и одговорности за функционисање катедри, као и друга питања која се односе на катедре уређују се актима Универзитета у Источном Сарајеву.

Етички комитет

Члан 30.

(1) Медицински факултет има Етички комитет као самостални и независан орган чије чланове именује Вијеће факултета.

(2) Етички комитет заузима ставове, доноси одлуке и даје мишљење о етичким питањима од значаја за обезбјеђење добре научне праксе и очување основних начела, дужности и обавеза научних радника.

(3) Надлежности Етичког комитета задаци и циљеви дјеловања и начин образовања Етичког комитета Медицинског факултета, права и дужности чланова, предсједника и секретара Етичког комитета, сазивање, припремање и одржавање сједница, ток сједница, поступак разматрања питања и доношења одлука из сфере дјеловања Етичког комитета, сарадња са другим релевантним организацијама и тијелима, начин информисања јавности, надлежних органа и служби о раду и одлукама Етичког комитета, обављање стручних, административних и техничких послова за потребе Етичког Комитета, као и друга питања од значаја за његов рад уређују се Правилником о раду Етичког комитета Медицинског факултета Фоча који усваја Вијеће факултета.

Алумни организација

Члан 31.

(1) У саставу Медицинског факултета дјелује Алумни организација која окупља бивше студенте који су дипломирали, магистрирали или докторирали на Медицинском факултету или бившем Стоматолошком факултету у Фочи, а ради остваривања трајне и узајамне користи и интереса.

(2) Подручје дјеловања, назив и сједиште организације, представљање и заступање организације, начин рада организације, циљеви и дјелатност организације, чланство, права и обавезе чланова, унутрашња организација и управљање, средства за рад, престанак рада и друга питања од значаја за рад Алумни организације уређују се Правилником о раду Алумни организације који усваја Вијеће факултета.

(3) Састанци Алумни организације се одржавају, у правилу једном годишње, уживо или on line.

Клуб пријатеља

Члан 32.

(1) Клуб пријатеља Медицинског факултета чине представници привреде, здравствених установа, локалних заједница, научни радници, угледни представници јавног и друштвеног живота.

(2) Чланове Клуба пријатеља Медицинског факултета именује декан Факултета.

(3) Састанци Клуба пријатеља се одржавају према указаној потреби на позив декана.

(4) Улога Клуба пријатеља је савјетодавне природе.

Студије

Члан 33.

(1) На Факултету се организују студије у три циклуса, у складу са законом.

(2) Студије се окончавају стицањем одређених квалификација, везаних за опште прописе за сваки циклус, заснованих на исходима учења и стеченим ЕЦТС кредитима/бодовима, а у складу са оквирним квалификацијама за високо образовање на европском подручју и другим међународно признатим степенима високог образовања.

Студијски програм

Члан 34.

(2) Студијски програм је скуп обавезних, изборних и факултативних предмета са оквирним садржајем, чијим се савладавањем обезбјеђују неопходна знања и вјештине за стицање дипломе одговарајућег нивоа и врсте студија.

(3) Студијски програм усваја Сенат Универзитета у Источном Сарајеву на приједлог Вијећа Факултета.

(4) Обавезни елементи студијског програма одређени су Законом.

(5) Измјене студијског програма врше се по поступку утврђеном законом и подзаконским актима.

Европски систем преноса и акумулирања бодова

Члан 35.

(1) Студије на Факултету остварују се на основу лиценцираних студијских програма и у складу са правилима студирања заснованим на Европском систему преноса и акумулирања бодова ECTS – EUROPEAN CREDIT TRANSFER SYSTEM.

(2) Број добијених ЕЦТС кредита/бодова који се односи на предмет студирања представља квантитативну мјеру рада и активности неопходних да би студент успјешно завршио студије из датог предмета и да би тиме постигао очекиване резултате. Један ЕЦТС бод одговара активностима у трајању од 25 до 30 сати рада студената.

# Први циклус студија

Члан 36.

(1) Основни услов за упис на први циклус студија је завршено четворогодишње средњошколско образовање у Републици Српској, Дистрикту Брчко и Федерацији БиХ или еквивалентно образовање у иностранству.

(2) Ученици који су средњу школу завршили у иностранству дужни су доказ о завршеној средњој школи, свједочанство или диплому, нострификовати у надлежном министарству, у складу са примјењивим прописима.

Упис на студије

Члан 37.

Кандидат се уписује на одређене студијске програме на конкурентској основи, а узимајући у обзир:

* успјех у претходном образовању,
* врсту претходног образовања,
* резултате постигнуте на пријемном испиту,
* резултате постигнуте на испиту за провјеру склоности и способности и
* друге резултате значајне за упис кандидата утврђене студијским програмом.

Промјена студијског програма

Члан 38.

(1) Студенту се може омогућити прелазак са једног студијског програма на други у оквиру Факултета.

(2) Не може се одобрити прелаз на завршну годину студија.

(3) Прелазак на прву годину другог студијског програма је могућ само у случају да није попуњена, од стране надлежног органа, конкурсом одобрена, квота за упис студената у прву годину студијског програма.

(4) Одлуку о промјени студијског програма унутар Медицинског факултета доноси декан, у складу са просторним и организационим могућностима Факултета и у складу са одлуком Вијећа факултета о признавању положених испита (уколико је поднијет захтјев за признавање положених испита.

(5) Захтјев за промјену студијског програма студент може поднијети, у правилу, најкасније до 01. октобра.

Признавање положених испита

Члан 39.

(1) Студенту, који је положио испит на другом студијском програму, признаје се положен испит ако предмет из којег је испит положен по свом садржају и обиму најмање 80% одговара предмету који је студент уписао.

(2) Захтјев за признавање положених испита се подноси најкасније до почетка зимског семестра.

(3) На основу захтјева и пратеће документације (увјерење о положеним испитима, наставни план и програм, фотокопија индекса), декан, у року од 7 дана, формира Комисију за признавање положеног испита.

(4) Чланови Комисије су продекан за наставу, предметни наставник и референт студентске службе који истовремено обавља и послове секретара Комисије.

(5) Именоване Комисије су дужне у року од 15 дана поднијети Вијећу факултета извјештај о

раду.

(6) На основу приједлога из извјештаја о раду именованих комисија, Вијеће факултета

доноси одлуку о признавању испита.

(7) Признавањем испита признаје се и оцјена којом је студент оцијењен на испиту, а број бодова признатог испита се утврђује у складу са правилима ЕЦТС.

(8) Одлука Вијећа факултета је коначна.

Препис са друге високошколске установе

Члан 40.

(1) Право преписа на одговарајући студијски програм Медицинског факултета могу остварити и студенти других универзитета/факултета у земљи и иностранству, осим преписа у прву и завршну годину студија.

(2) Захтјев за препис се подноси најкасније до 15. септембра.

(3) У року од 7 дана по пријему захтјева за препис са студијског програма ван Универзитета, декан доноси одлуку којом се одобрава покретање процедуре преписа (сходно просторним и организационим могућностима Факултета) и којом се формирају комисије за признавање положених испита у складу са чланом 39. овога Статута.

(4) На основу приједлога из извјештаја о раду именованих комисија, Вијеће Факултета доноси одлуку о признавању испита и упису у одговарајућу годину студија или одлуку којом се не одобрава препис.

(5) Одлука Вијећа из претходног става овог члана је коначна.

Правила студирања

Члан 41.

(1) Студенти првог циклуса студија и интегрисаних студија обавезни су завршити започети студиј према наставном плану и програму који су уписали, у законском року.

(2)У случају да студент из претходног става овог члана не изврши обавезе у предвиђеном року, има право да се укључи у студиј под условима и на начин утврђен наставним планом и програмом који

се примјењује у моменту новог уписа.

(3) Организација и извођење студија првог циклуса, напредовање студената у току студија, вредновање рада студената, додјељивање академских звања и диплома, издавање исправа о студијама, поступак испитивања и оцјењивања, поступак израде завршног рада, као и друга релевантна питања од значаја за остваривање студија уређују се општим актима Универзитета у Источном Сарајеву и са њима усклађеним актима Факултета (Правила студирања на првом циклусу студија).

# Други циклус студија

Члан 42.

(1) Студије на студијском програму Медицина и студијском програму Стоматологија су интегрисане студије (интегришу први и други циклус студија).

(2) Други циклус студија на студијском програму ''Специјална едукација и рехабилитација'' траје два семестра и вреднује се са 60 ЕЦТС бодова.

(3) Други циклус студија на студијском програму ''Здравствена њега'' траје два семестра и вреднује се са 60 ЕЦТС бодова.

Правила студирања на другом циклусу

Члан 43.

(1) Организација и извођење студија другог циклуса, напредовање студената у току студија, вредновање рада студената, додјељивање академских звања и диплома, издавање исправа о студијама, поступак испитивања и оцјењивања, поступак израде завршног рада, као и друга релевантна питања од значаја за остваривање студија другог циклуса уређују се општим актима Универзитета у Источном Сарајеву и са њима усклађеним правним актима Факултета (Правила студирања на другом циклусу студија).

Студенти другог циклуса студија обавезни су завршити започети студиј према наставном плану и програму који су уписали, у законском року.

У случају да студент из претходног става овог члана не изврши обавезе у предвиђеном року, има право да се укључи у студиј под условима и на начин утврђен наставним планом и програмом који се примјењује у моменту новог уписа.

# Трећи циклус студија

Члан 44.

(1) Након завршеног степана другог циклуса, студенти имају право да се пријаве на академски студиј трећег циклуса студија.

(2) Завршен трећи циклус студија стећи ће кандидат који успјешно заврши период редовног студирања и истраживања, еквивалентан периоду од најмање три године, а који се изводи након успјешно завршеног другог циклуса студирања или завршених интегрисаних студија.

(3) Овај временски период кандидат може провести или на Универзитету у Источном Сарајеву или у неком институту за истраживање који је признат од стране Универзитета.

Докторска дисертација

Члан 45.

Трећи циклус студија кандидат завршава одбраном докторске дисертације, чиме стиче научни степен доктора наука одговарајуће научне области, у складу са општим актима Универзитета.

Кандидати на трећем циклусу студија су студенти докторских студија.

Правила студирања на трећем циклусу студија

Члан 46.

(1) Организација и извођење студија трећег циклуса, напредовање студената у току студија, вредновање рада студената, додјељивање академских звања и диплома, издавање исправа о студијама, поступак испитивања и оцјењивања, поступак израде завршног рада, као и друга релевантна питања од значаја за остваривање студија трећег циклуса уређују се општим актима Универзитета у источном Сарајеву и са њима усклађеним правним актима Факултета (Правила студирања на трећем циклусу студија).

(2) Студенти трећег циклуса студија обавезни су завршити започети студиј према наставном плану и програму који су уписали, у законском року.

У случају да студент из претходног става овог члана не изврши обавезе у предвиђеном року, има право да се укључи у студиј под условима и на начин утврђен наставним планом и програмом који се примјењује у моменту новог уписа.

# Специјалистичке студије

Члан 47.

(1) На Факултету се реализују специјалистичке и субспецијалистичке студије из области медицине и стоматологије.

(2) План и програм специјализација и субспецијализација, дужина трајања, начин обављања стажа и полагања испита, услови за упис, образац специјалистичког и субспецијалистичког индекса и дипломе о положеном специјалистичком и субспецијалистичком испиту утврђују се општим правним актима Министарства здравља и социјалне заштите Републике Српске и општим актима Факултета.

(3) Наставни план и програм теоријске и практичне специјалистичке и субспецијалистичке наставе на Факултету, у складу са општим правним актима из става 1. овога члана, доноси Вијеће Факултета на приједлог одговарајуће Катедре.

# Статус студента

Члан 48.

Статус студента стиче се уписом на одговарајући студијски програм, под условима и на начин предвиђен Законом, Статутом Универзитета у Источном Сарајеву и овим Статутом.

Уговор о студирању

Члан 49.

(1) Студенти који су уписани на Факултет улазе у уговорни однос са Универзитетом.

(2) Облик и форму уговора прописује ректор Универзитета.

(3) Уговоре са студентима потписује декан факултета по овлаштењу ректора Универзитета.

(4) Декан може са студентима који сами финансирају школовање закључити уговор о начину измирења трошкова школарине за ту академску годину.

Права студената

Члан 50.

Осим права утврђених законом, студенти уписани на Универзитет имају и право :

1) да буду упознати са правима, обавезама и дужностима на почетку школске године;

2) да похађају наставу у складу са наставним планом и програмом, распоредом наставе и испита;

3) да заврше започети студиј према наставном плану и програму по којем су уписали дати студиј у року утврђеним студијским програмом, увећаним за двије године.

4) да присуствују предавањима, семинарима и другим облицима наставе;

5) да користе библиотеке и друге услуге за студенте, које се налазе на Униврезитету;

6) да искажу мишљење о квалитету наставе и раду академског особља, а да због тога не сносе посљедице;

7) да учествују на изборима за студентска мјеста у студентским представничким тијелима и другим тијелима установљеним у складу са Статутом Универзитета;

8) да приступе испитима према унапријед утврђеним статутарним критеријумима;

9) на признавање преноса кредита између акредитованих високошколских установа унутар Републике Српске, односно Босне и Херцеговине, као и иностранства, а на основу мултилатералних или билатералних споразума,

10) на слободно испитивање и тестирање примљених знања, нуђење нових идеја и мишљења, а да се тиме не излажу опасности од губитка свог статуса или било које привилегије коју уживају

11) слободу говора, организовања и окупљања, у складу са законом;

12) да буду поштовани и уважавани од стране запосленог особља Универзитета, као и других студената

13) да не буду дискриминисани по било којем основу, као што су: пол, раса, сексуална оријентација, физички недостатак, брачно стање, боја коже, језик, вјероисповијест, политичко или друго мишљење, национално, етничко или социјално поријекло, веза са неком националном заједницом, имовина, статус стечен рођењем, број година или неки други статус, положај или околност;

14) приступ правичним и непристрасним механизмима рјешавања дисциплинских питања која се тичу студената;

15) да остварују и друга права у складу са законом и општим актима Универзитета и Факултета.

Обавезе студената

Члан 51.

Осим обавеза утврђених законом студенти имају и обавезу:

1) да похађају предавања, семинаре и остале видове наставе у складу са њиховим статусом,

2) да се посвете студијама и учествују у академским активностима,

3) да поштују правила која доноси Универзитет, односно његова организациона јединица, 4) да активно учествују у раду органа универзитета/организационе јединице, у које су изабрани,

5) да достојно представљају свој универзитет/организациону јединицу у активностима које се проводе унутар и ван универзитета,

6) да, према својим склоностима, могућностима и избору, учествују у ваннаставним активностима које организује Универзитет/организациона јединица.

7) да указују дужно поштовање академском и неакадемском особљу Универзитета, те другим студентима

8) друге обавезе утврђене општим актима Универзитета и Факултета.

Испитни рокови

Члан 52.

Испитни рокови су утврђени Статутом Универзитета и општим актима Универзитета и Факултета.

Понављање испита

Члан 53.

Студент који није задовољан резултатима завршног испита, може поднијети приговор декану факултета у року од два дана од добијања оцјене, а у складу са општим актом Универзитета.

Комисијски испит

Члан 54.

Послије три неуспјешна полагања истог испита, студент има право да на лични захтјев тај испит полаже пред комисијом у складу са општим актом Универзитета.

Поништавање испита

Члан 55.

У складу са општим актом Универзитета, студент има право поднијети захтјев за поништење оцјене остварене на завршном дијелу испита.

Престанак и поновно стицање статуса студента

Члан 56.

(1) Статус студента престаје под условима и на начин прописан Законом и Статутом Универзитета.

(2) Студент коме је престао статус студента, може статус поново стећи под условима:

* да Факултет има просторне, организационе, кадровске и друге услове за омогућавање наставка студија;
* да студент полаже испите и извршава обавезе утврђене наставним планом који је у примјени у вријеме поновног стицања статуса студента.

(3) У одлуци о одобравању поновног стицање статуса студента утврђују се обавезе студента у наставку студија.

(4) Одлуку о одобравању поновног стицања статуса студента доноси декан.

(5) На одлуку којом се не одобрава поновно стицање статуса студента, студент има право уложити жалбу Сенату Универзитета у року од 15 дана од достављања предметне одлуке.

Одлука Вијећа је коначна.

Издавачка дјелатност

Члан 57.

(1) На приједлог одговарајуће Катедре и аутора, Вијеће Факултета даје сагласност за писање уџбеника, монографија, практикума, часописа и других публикација чији ће издавач бити Медицински факултет.

(2) Издавачка дјелатност Универзитета и Факултета је регулисана општим актом Универзитета.

# Научно-наставни, научно-истраживачки и умјетнички рад

Члан 58.

(1) Научно-наставни и научно-истраживачки рад су равноправне дјелатности Факултета.

(2) У реализацији научно-истраживачког рада учествују и студенти првог, другог и трећег циклуса студија и по потреби ангажовани кадрови изван Универзитета, изабрани у научно-наставна, истраживачка и научна, те стручна звања према релевантним прописима.

(3) Под научно-истраживачком дјелатношћу подразумијевају се основна, примијењена, развојна и стручна истраживања

# Учење на даљину (Distance Learninig)

Члан 59.

(1) Поједини облици наставе могу се организовати учењем на даљину. Одлуку о студијским програмима који могу изводити наставу учењем на даљину доноси Сенат Универзитета у Источном Сарајеву на приједлог Вијећа Факултета.

(2) Настава се одржава свим савременим средствима учења на даљину, с тим да се испити морају одржавати у сједишту Факултета наведеном у дозволи за рад.

# Цјеложивотно учење (Lifelong Learning)

Члан 60.

1. Факултет може, у сарадњи са Универзитетом, организовати програме цјеложивотног учења кроз Центар за континуирано учење, користећи прије свега иновативне методе и инструменте за подучавање и учење (примјена нових технологија, похађање дописних школа, итд), те користећи простор и опрему Универзитета, који су на располагању у вријеме дневног и седмичног програма наставе.

(2) Организација и рад Центра из става 1. овог члана уређује се Правилником о унутрашњој организацији и систематизацији радних мјеста Универзитета у Источном Сарајеву.

(3) Центар из става 1. овог члана издаје одговарајуће сертификате, увјерења и друге потврде о завршеним програмима обуке.

Циљеви цјеложивотног учења

Члан 61.

(1) Цјеложивотно учење може имати за циљ сљедеће:

* добијање потврде о успјешном завршетку специфичних програма обуке (почетних или континуираних) или
* надопуњавање или освјежавање знања из одређене области, намијењено за бивше студенте.

(2) Програми цјеложивотног учења који имају за циљ стицање додатних знања и сертификата не могу бити алтернатива универзитетским дипломама.

(3) Систем оцјењивања на програмима цјеложивотног учења се такође базира на ЕЦТС кредитима/бодовима и исходима учења.

Кратки програми студија

Члан 62.

Факултет може реализовати кратке студијске програме, у складу са законом и општим актима Универзитета.

Заступање студената

Члан 63.

(1) Интересе студената на Медицинском факултету представљају и заступају осим студентског представничког тијела Универзитета у Источном Сарајеву и студенти – чланови Вијећа Факултета и Вијећа у ширем саставу, као и предсгавник студената (предсједник Студентског савеза Медицинског факултета Фоча) – члан Колегијума декана Медицинског факултета.

(2) Интересе студената заступа и Студенски савез Медицинског факултета Фоча (ССМФ), организован као удружење грађана, као партнерска организација студентског

представничког тијела.

Статут ССМФ не може бити у супротности са Статутом Медицинског факултета и Статутом Универзитета у Источном Сарајеву.

(3)Уговором између ССМФ и Факултета утврдиће се начин обезбјеђења просторних и других услова за рад ССМФ.

Осигурање квалитета

Члан 64.

(1) Факултет заједно са Универзитетом у Источном Сарајеву, односно надлежним органима и тијелима Универзитета сваке године проводи поступак самовредновања и оцјене квалитета наставе и услова рада.

(2) Сенат Универзитета у Источном Сарајеву утврђује детаљне смјернице, критеријуме, стандарде и процедуру за интерно осигуравање квалитета посебним актом.

Извори финансирања

Члан 65.

(1) Средства за обављање дјелатности високог образовања обезбјеђују се из сљедећих извора:

1) буџета Републике,

2) властитих прихода,

3) буџета јединица локалне самоуправе,

4) донација и

5) других извора.

(2) Средства из става 1. овог члана припадају Универзитету и Факултету и користе се у складу са законом, статутом, подзаконским актима и усвојеним финансијским планом.

(3) Факултет се може финансирати само из оних извора који не утичу на његову аутономију.

(4) За коришћење финансијских средстава, у складу са финансијским планом и прописима који уређују област високог образовања и финансијског пословања, одговоран је ректор Универзитета, односно декан и управни одбор високошколске установе у складу са актима Универзитета.

Властити приходи Универзитета

Члан 66.

(1) Средства која Факултет оствари, изузев средстава која се обезбјеђују из буџета Републике, чине властити приход Факултета (школарине, уписнине, накнаде, донације, приходи од комерцијализације знања, приходи од услуга трећим лицима и остали приходи од регистрованих дјелатности наведених у акту о оснивању).

(2) Властити приходи из претходног става могу се остваривати на начин и по поступку којим се не омета обављање основне дјелатности.

(3) Управни одбор високошколске установе доноси Правилник о критеријумима за коришћење властитих прихода на основу приједлога вијећа чланица Универзитета, а Вијеће факултета Правилник о коришћењу властитих прихода Факултета.

Финансијски план

Члан 67.

(1) Финансијским планом Универзитета и Факултета исказују се потребна средства за дјелатност Факултета и Универзитета, а у циљу остваривања основне дјелатности.

(2) Ректор, финансијски директор и декани одговорни су за припрему финансијског плана, годишњих и других финансијских извјештаја које разматра и усваја Управни одбор Универзитета.

(3) Декан Факултета је одговоран у дијелу планирања, управљања и коришћења средстава која припадају Факултету и припрема извјештај који се односи на та средства, а подноси га вијећу чланице Универзитета, ректору и Управном одбору Универзитета.

# Права и обавезе запослених

Члан 68.

(1) У погледу права, обавеза и одговорности запослених на Универзитету примјењују се закони и општи акти Универзитета којима се уређују радни односи ако Законом о високом образовању није другачије предвиђено.

(2) О појединачним правима, обавезама и одговорностима запослених на Универзитету одлучује ректор уз приједлоге надлежних органа и тијела, односно декан по овлашћењу ректора.

(3) Ректор закључује уговор о раду са свим запосленима на Универзитету.

(4) Управни одбор Универзитета доноси опште акте Универзитета којима се детаљније регулишу питања из области радних односа у складу са Законом о раду и Законом о високом образовању.

Академско особље

Члан 69.

(1) Академско особље на Факултету ужива потпуну слободу организовања и окупљања, у складу са прописима који ову област регулишу.

(2) Право академског особља на слободу мишљења и говора може бити ограничено само законом.

(3)Забрањена је дискриминација академског особља по било ком основу, као што су: пол, раса, сексуална оријентација, брачни статус, боја коже, језик, вјероисповијест, политичко или друго мишљење, национално, етичко и социјално поријекло, веза са неком националном заједницом, имовина, рођење или било који други статус.

(4) Академско особље на Факултету има право да објављује резултате свог истраживачког рада и ужива све академске слободе утврђене законом и општим актима организационих јединица Универзитета.

(5) Наставник у оквиру 40-часовне радне седмице остварује обавезе образовног, наставно- научног и стручног рада, утврђене наставним планом, као и обавезе из области научно- истраживачког рада*.*

(6)Сарадник у оквиру 40-часовне радне седмице изводи вјежбе, организује колоквијуме, прати рад студената, обавља друге активности у оквиру наставних планова и програма, извршава обавезе другог и трећег циклуса студија и учествује у научно-истраживачком раду.

(7) Академско особље у научној области медицине и здравства, запослено са пуним радним временом у здравственим установама које имају статус универзитетске болнице, универзитетског клиничког центра или наставне базе, а које са Универзитетом закључи уговор о допунском раду или радни однос са непуним радним временом, послове из става 5. овог члана обавља сразмјерно радном времену на које је ангажован.

Избори у звања

Члан 70.

Услови за избор у одговарајућа наставничка и сарадничка звања и поступак избора уређују се законом и подзаконским актима као и општим актима које доноси Сенат Универзитета у Источном Сарајеву.

Недостојност за избор у звање

Члан 71.

(1) Наставник или сарадник кojи je прaвнoснaжнoм прeсудoм oсуђeн зa кривичнo дјeлo против полног интегритета, фaлсификoвaњa jaвнe испрaвe кojу издaje висoкoшкoлскa устaнoвa или примaњa митa у oбaвљaњу пoслoвa у висoкoшкoлскoj устaнoви, као и лице које је теже прекршило кодекс професионалне честитости у складу са Законом, нe мoжe бити бирано у звaњe нaстaвникa, oднoснo сaрaдникa.

(2) Ако је против наставника или сарадника покренут кривични поступак за кривична дјела из става 1. овог члана Факултет је обавезан тражити од Универзитета да удаљи радника с рада до окончања кривичног поступка у складу са законом којим се уређују радни односи.

(3) Универзитет ће отказати уговор о раду запосленом наставнику, односно сараднику који је правоснажно осуђен за кривично дјело из става 1. овог члана, у складу са законом којим се уређују радни односи.

Клинички сарадници

Члан 72.

(1) У припреми и извођењу практичне наставе из клиничких наставних предмета научне области медицине и здравства, која се реализује у наставној бази Факултета, могу учествовати, сходно потребама наставног процеса, специјалисти и супспецијалисти наведених области који су запослени у наставној бази Факултета (у даљем тексту ''Клинички сарадници'').

(2) Приједлог за ангажовањем клиничких сарадника, са приједлогом листе одговорних наставника и сарадника, утврђује Вијеће Факултета и доставља на сагласност Сенату Универзитета.

Студент демонстратор

Члан 73.

(1) У припреми практичне наставе појединих наставних предмета могу учествовати студенти демонстратори.

(2) Студент демонстратор се именује за академску годину на сопствени захтјев и уз сагласност и препоруку шефа Катедре.

(3) За студента демонстратора може бити именован студент који је редовно уписао одговарајућу годину студија и који је у дотадашњем току студија остварио просјек изнад 8,00, и положио тај наставни предмет са најмањом оцјеном 8 (осам).

(4) Именовање студента демонстратора, сходно потребама организације наставног процеса, врши декан Факултета на основу интерног огласа.

(5) Одлука декана о именовању студента демонстратора је коначна.

Студент ментор

Члан 74.

(1) Одлуком декана именују се студенти ментори за академску годину на основу интерног огласа који расписује декан Факултета.

(2) Студент ментор помаже, пружа асистенцију студентима страним држављанима, приликом њиховог укључивања у наставни процес Факултета и у друштвену заједницу.

(3) Са студентом-ментором декан може закључити уговор о обављању тих послова.

Измјене и допуне статута

Члан 74.

Измјене и допуне овога Статута вршиће се по правилима која важе за његово доношење.

Ступање на снагу

Члан 75.

Овај Статут ступа на снагу осмог дана од дана објављивања се на web страници Универзитета у Источном Сарајеву и Медицинског факултета Фоча.

Д Е К А Н

Проф.др Дејан Бокоњић

1. Студентска служба Број: 01-3-312
2. Материјали Вијећа Датум: 06.09.2023. године
3. А/А